На основу члана 38. став 3. Закона о шумама („Службени гласник РС”, бр. 30/10, 93/12, 89/15 и 95/18 - др. закон)

Министарство пољопривреде, шумарства и водопривреде расписује

**К О Н К У Р С**

**ЗА ПОВЕРАВАЊЕ ПОСЛОВA НАЦИОНАЛНЕ ИНВЕНТУРЕ ШУМА**

**(Објављен у „Службеном гласнику РС” број: 46/21 од 07.05.2021.године)**

**I.**

Расписује се конкурс за поверавање послова националне инвентуре шума (у даљем тексту: Конкурс), у складу са чланом 38. Закона о шумама за следећу врсту посла:

- контрола премера која се спроводи у оквиру националне инвентуре шума, а која обухвата и контролу извршених теренских радова и извршених радова интерне контроле, на 693 контролнe тачкe (круга) на 348 кластера на територији Републике Србије равномерно распоређених на површини округа, а у складу са мануалом Методологија друге националне инвентуре шума Републике Србије и стручно техничким упутствима, као исталну комуникацију са тимом Националне инвентуре шума Србије, израду периодичних извештаја о резултатима контроле и израду финалног извештаја о квалитету премера друге Националне инвентуре шума Србије, који се достављају Управи за шуме.

**II.**

Ови послови додељују се на период од 12 месеци, као поверени.

**III.**

Подносилац пријаве на Конкурс може бити правно лице основано од стране Републике Србије ( доказ: потврда да је регистрован код надлежног органа, односно уписан у одговарајући регистар или информација на основу које се може прибавити јавно доступан податак о регистрацији правног лица).

Пријава на Конкурс садржи: опште податке - назив подносиоца пријаве, име и презиме лица које га заступа, број службеног телефона, матични број, порески идентификациони број, број рачуна банке.

Уз писану Пријаву подносилац пријаве доставља и доказе о испуњености услова у погледу искуства и резултата у обављању послова:

* има искуства у обаваљању послова у оквиру националне инвентуре шума/контроле премера шума (доказ: потврда, уговор и др.);
* располаже кадровским капацитетом од најмање четири шумарска инжењера (доказ: копија уговора о ангажовању или копија о обавезној пријави радника) од којих:

1. најмање два са лиценцом (доказ: копија лиценце)
2. најмање један који поседује потврду да је похађао обуку за прикупљање теренских података у оквиру Националне инвентуре шума.

**IV.**

Рок за подношење пријава по овом конкурсу је 8 дана од дана објављивања Конкурса у „Службеном Гласнику РС”.

**V.**

Подносилац пријаве подноси пријаву непосредно (предајом преко писарнице републичких органа) или путем поште на адресу: Министарство пољопривреде, шумарства и водопривреде - Управа за шуме, 11070 Нови Београд, Омладинских бригада број 1, са назнаком „за Конкурс –национална инвентура”. Уколико Подносилац пријаве подноси пријаву путем поште мора да обезбеди да иста буде примљена у Управи најкасније последњи дан рока за подношење пријава. Неблаговременом ће се сматрати пријава примљена после истека 8 дана од дана објављивања у „Службеном гласнику РС”.

**VI.**

Оцењивање и рангирање достављених пријава засниваће се на испуњености услова из овог Конкурса.

Разматраће се само благовремене, потпуне и пријаве које садрже сву тражену документацију. Уколико чланови Комисије оцене да је потребно, може се извршити и провера података из пријаве, као и тражење додатних објашњења од подносиоца пријаве, након чега ће бити донета коначна оцена пријава и одлука о избору. Неблаговремене, неразумљиве или непотпуне пријаве и пријаве уз које нису приложени сви потребни докази, биће одбачене. Одлуку о избору министар ће донети најкасније у року од 15 дана од последњег дана рока за подношење пријава. Након доношења Одлука о избору ће бити објављена на интернет страници Управе за шуме и у „Службеном гласнику Републике Србије”.

**VII.**

Уговором о вршењу поверених послова дефинисаће се међусобне уговорне обавезе, вредност обављеног посла и начин извештавања о обављеном послу, услови под којима се раскида уговор и сва друга питања која се тичу наведеног посла.

**VIII.**

Овај конкурс објавити на интернет страници Управе за шуме и у „Службеном гласнику Републике Србије”.

В.Д. ДИРЕКТОРА

Саша Стаматовић по овлашћењу министра Број: 119-01-4/7/2020-09

од 28.10.2020. године